
Καθώς κορυφώνονται οι εκδηλώσεις για τον εορτασμό των διακοσίων χρόνων από την κήρυξη της Ελληνικής Επανάστασης και την αρχή του Απελευθερωτικού Αγώνα, πληθαίνουν οι αναδημοσιεύσεις και οι εξιστορήσεις σημαντικών γεγονότων που οδήγησαν στην ανεξαρτησία της Ελλάδας και στη δημιουργία του σύγχρονου Ελληνικού Κράτους. Συγκλονιστικές μάχες στη στεριά και στη θάλασσα, έντονη διπλωματία και μια έκρηξη φιλελληνισμού στην Ευρώπη συνθέτουν το πλαίσιο του Αγώνα που ανέδειξε ήρωες, άνδρες και γυναίκες, που επέλεξαν να πολεμήσουν. 

Πετυχημένοι πλοιοκτήτες και έμποροι βρέθηκαν στην πρώτη γραμμή, πάνω στα πλοία τους, διέθεσαν τις περιουσίες τους στον Αγώνα και χρησιμοποίησαν τα δίκτυα των εμπορικών τους επαφών και την επιρροή τους για να βοηθήσουν στην διάδοση του μηνύματος της απελευθέρωσης της Ελλάδας και στην ενδυνάμωση του φιλελληνικού κινήματος. Οι ιστορικές πηγές μας αναφέρουν πλήθος τέτοιων μαχών και ηρωικών ενεργειών, κάποιες περισσότερο γνωστές και κάποιες λιγότερο, όπως και τα ονόματα των θαλασσινών ηρώων μας. 

Ωστόσο, στις εξιστορήσεις των γεγονότων αυτών υπάρχουν κοινά σημεία αναφοράς. Είναι οι κοινές αξίες και τα ιδανικά, που είναι ριζωμένα στην Ελληνική ταυτότητα από τα αρχαία χρόνια: H ελευθερία, η ακεραιότητα, η δικαιοσύνη, η ομόνοια, ο σεβασμός είναι μερικές μόνο από τις αξίες που εμφανίζονται ξανά και ξανά ως κινητήριες δυνάμεις για τους ήρωες της εποχής. Είναι τόσο καταλυτική η ισχύς τους, που στεριανοί και νησιώτες, ενώνουν τις δυνάμεις τους, δρουν ως συλλογικότητες, αντιλαμβάνονται τον εαυτό τους ως μέρος ενός ευρύτερου συνόλου και σταδιακά συνειδητοποιούν την εθνική τους υπόσταση, έχοντας ως κοινό παρονομαστή αυτές τις αξίες, αυτά τα υψηλά ιδανικά. 

Παράλληλα, οι ίδιες αξίες που φωτίζουν τους λαούς της Ευρώπης, εμπνέουν πολλούς λόγιους, ευγενείς, εμπόρους, αξιωματούχους αλλά και απλούς ανθρώπους, σε ολόκληρο τον κόσμο να ταχθούν υπέρ των Ελλήνων αλλάζοντας ουσιαστικά τον συσχετισμό των δυνάμεων, επιδρώντας καθοριστικά στην Ανεξαρτησία της Ελλάδας από την Οθωμανική Αυτοκρατορία και την ίδρυση του νεοελληνικού κράτους. 

Σήμερα, διακόσια χρόνια μετά, οι αξίες αυτές παραμένουν επίκαιρες και καθολικές διότι αποτελούν το θεμέλιο της ειρηνικής συνύπαρξης των διαφορετικών πολιτισμών του πλανήτη μας αφού χωρίς αυτές δεν θα μπορούσαν να αναπτυχθούν οι κοινές  δραστηριότητες που μας ενώνουν όπως το εμπόριο, ο αθλητισμός και οι τέχνες.

Όλοι μας στην παγκόσμια οικογένεια της Moore Global συναισθανόμαστε τις αξίες αυτές ως μέρος της ταυτότητάς μας και τις έχουμε σαν οδηγό στις σχέσεις μας με τους συνεργάτες μας, με τους πελάτες μας και στις αλληλεπιδράσεις με την κοινωνία. Επιπρόσθετα, εμείς στην Moore Greece, δραστηριοποιούμενοι δίπλα στην Ελληνική ναυτιλία από το 1963, νιώθουμε πολύ έντονα τη συσχέτιση μεταξύ των κατορθωμάτων των θαλασσινών ηρώων του Αγώνα και των διαχρονικών αξιών που μας έχουν κληροδοτήσει μέσα από το παράδειγμά τους. 

Έτσι, για να τιμήσουμε την Εθνική μας Επέτειο, ανακοινώνουμε μια ξεχωριστή δράση: Mε αφετηρία την Εθνική Εορτή της 25ης Μαρτίου 2021 και κάθε μήνα έως το τέλος του έτους, η Moore Ελλάδος θα φιλοξενεί στον ιστότοπό της ένα αφιέρωμα σε μια θεμελιώδη, διαχρονική αξία που θα αναδεικνύεται με φόντο τα ιστορικά γεγονότα και τους ήρωες των ναυτότοπων του ’21, καθώς και μέσα από κείμενα, ποιήματα και αποφθέγματα. 

Με αίσθημα περηφάνειας και συγκίνησης σας προσκαλούμε να ξαναθυμηθούμε μαζί τα έργα, τα λόγια και το ήθος των ηρώων μας, αυτή τη φορά μέσα από μια προσέγγιση ιστορική μεν, αλλά ακόμα περισσότερο ανθρωπιστική και συναισθηματική.

